মাগুরা সদর উপজেলার আসবা গ্রামে গত বৃহস্পতিবার সন্ধ্যায় দু’দল গ্রামবাসীর সংঘর্ষে ১০ জন আহত হয়েছে। এ সময় পুলিশ ফাঁকা গলি বর্ষন করে পরিস্থিতি নিয়ন্ত্রণে আনে। পুলিশ জানায়, আসবা সরকারি প্রাথমিক বিদ্যালয়ের ম্যানেজিং কমিটি গঠন নিয়ে সুব্রত বিশ্বাস ও শুধাংশু বিশ্বাসের নেতৃত্বে দু’দল গ্রামবাসীর মধ্যে দ্বন্দ্বের সৃষ্টি হয়। এ বিরোধকে কেন্দ্র করে গত বৃহস্পতিবার সন্ধ্যায় দু’পক্ষের মধ্যে কথা কাটকাটির এক পর্যায়ে সংঘর্ষ বেধে যায়। এ সময় উভয় পক্ষের হামলা পাল্টা হামলায় ১০ জন আহত হয়। পুলিশ খবর পেয়ে ঘটনাস্থলে যেয়ে কয়েক রাউন্ড ফাঁকা গুলি করে পরিস্থিতি নিয়ন্ত্রণে আনে। পুনরায় সংঘর্ষ এড়াতে আসবা গ্রামে পুলিশ মোতায়েন করা হয়েছে। বর্তমানে উভয় পক্ষের লোক জন গ্রাম ছেড়ে পালিয়ে যাওয়ায় গ্রামটি পুরুষ শুন্য হয়ে পড়েছে। আহতদের মধ্যে আনন্দ মন্ডল (৫০), লক্ষী মন্ডল (৫৫) ও পংকজ মন্ডল (৫০) কে মাগুরা সদর হাসপাতালে ভর্তি করা হয়েছে।